མདོ་རྒྱུད་ཐམས་ཅད་ཀྱི་མན་ངག་ཆེན་པོ། བཀའ་བརྒྱུད་རིན་པོ་ཆེའི་གཞུང་ལམ། རྗེ་བཙུན་ནཱ་རོ་པའི་ཆོས་དྲུག་གམ་ཁྱད་ཆོས་བསྲེ་འཕོ་གནད་ཀྱི་མཚམས་སྦྱོར་ཞེས་བྱ་བའི་གསན་ཡིག་བཞུགས་སོ།། ཁམས་གསུམ་སྤྱོད་པ་ཀུན་ལས་ཆེར་འཕགས་པ། རྒྱལ་སྲས་རྒྱུན་མཐར་ཉེ་རྣམས་ཚོགས་པའི་དབུས། རྡོ་རྗེ་འཆང་གསུང་ཤིན་ཏུ་རྨད་བྱུང་རྒྱུད། སྦས་པའི་ཚིག་ཀུན་འབྱེད་པ་དེ་ལ་འདུད། གང་ནས་རྡོ་རྗེ་འཛིན་པའི་ས་དགེ་བ། བཅུ་གསུམ་པར་སོང་འཕགས་ཡུལ་བོད་ཁམས་ན། ཞིང་རྡུལ་བགྲང་གཞིར་བྱས་ནས་འདྲེན་འོས་པའི། བཀའ་བརྒྱུད་བླ་མའི་ཚོགས་ལ་ཕྱག་འཚལ་ལོ། །རྒྱ་གར། བོད། རྒྱ་ནག་པོ་ལ་སོགས་པ་ཐམས་ཅད་དུ་མཆོག་གི་དངོས་གྲུབ་ཆེན་པོ་བརྙེས་པའི་རྣལ་འབྱོར་དབང་ཕྱུག་བྱུང་བ་ལ་འགྲན་ཟླ་མ་མཆིས་པར་ཉི་མ་དང་ཟླ་བ་ལྟ་བུར་གྲགས་པའི་བརྒྱུད་པ་རིན་པོ་ཆེ། བཀའ་བརྒྱུད་པ་ཞེས་པ་རྣམས་ཀྱི་གཞུང་ལམ། རྒྱལ་བའི་གཞུང་ལུགས་ཀྱི་ནང་ན་རྡོ་རྗེ་སེམས་དཔའི་གསེབ་ལམ་ཞེས་བཤད་པ། ངོ་འགྱུར་གྲྭ་མ་ཆག་པའི་འོག་མིན་པའི་གཏམ། ཨུ་རྒྱན་མཁའ་འགྲོ་མ་རྣམས་ཀྱི་སྙིང་ཁྲག རྒྱ་གར་བའི་པཎ་གྲུབ་རྣམས་ཀྱིས་ཉམས་སུ་བསྟར་བ། འོད་ཡུལ་དུ་མར་པ་ལོ་ཙཱ་རྒྱལ་བའི་སྲས་པོ་ཀུན་ཏུ་བཟང་པོའི་རྣམ་འཕྲུལ་ཆོས་ཀྱི་བློ་གྲོས་ཀྱིས་བསྒྱུར། མི་ལ་རས་པ་ལ་སོགས་པས་བསྒོམས་བསྒོམས་པའི་གདམས་ངག རྗེ་ནཱ་རོ་པ་ཆེན་པོའི་ཁྱད་ཆོས་བསྲེ་འཕོ་གནད་ཀྱི་མཚམས་སྦྱོར་ཞེས་པ་རྒྱུད་ཐམས་ཅད་ཀྱི་རྡོ་རྗེའི་ཚིག་ལྟ་བའི་མིག་ཆེན་པོ་འདིའི་གླེགས་བམ་ལ། བཀའ་བཞི་བརྒྱུད་པའི་ལོ་རྒྱུས་གླིང་རས་ཀྱིས་མཛད་པ། གནས་པ་རྩ་གཡོ་བ་རླུང་། བཀོད་པ་བྱང་ཆུབ་ཀྱི་སེམས། རྡོ་རྗེའི་མགུར། སྦ་བཞི། ཚིག་བསྡུས། འཆི་ལྟས་བརྟག་པ་རྣམས་ནཱ་རོ་པས་མཛད་པ། ཚིགས་བཅད་བརྒྱད་པ་མར་པས་མཛད་པ། བསམ་མི་ཁྱབ་ཏོག་རྩེབས་མཛད་པ་སྟེ་ཕྲ་མོ་དགུ་བཞུགས། གཏུམ་མོ་ཀ་དཔེ། འཕོ་བསེ་ཆེན་མོ། ཅིག་ཅར་བ། རིམ་གྱིས་པ། མཁའ་འགྲོ་བཀའ་དྲུག་རྣམས་དང་ཟུང་འཇུག ཚོད་ཀ་བཅོ་བརྒྱད། ཟད་པར་སྣང་བ་གསུམ་སྟེ་ཕྲ་མོ་བཞི་དང་། ཐབས་ལམ་གསལ་སྒྲོན་ཆོས་རྗེས་མཛད་པ་ལ་ཕྱིས་ཆོས་རྗེ་གཞོན་ནུ་སེང་གེས་ཅུང་ཟད་རྒྱས་སུ་བཏང་བ། སྦྱོར་དྲུག རིམ་ལྔ། འབྲས་བུ། ཀ་དཔེ་ཆུང་ངུ། སྙན་བརྒྱུད་དུ་བཀྲལ་བའི་ཕྲ་མོ་བཞི་རྣམས། གསང་བ་བདུད་རྩིའི་⁽1763⁾རྣམ་བཤད་སྲས་དོན་མ་ཟེར་ཆུ་རྒྱུན་དང་། རླུང་གི་ཡིག་ཆུང་མར་པས་མཛད་པ། རླུང་གི་དེ་ཉིད་གསལ་བ་རས་ཆུང་པས་མཛད་པ་རྣམས་ཏེ་ཕྱི་མ་གཉིས་ཕྲ་མོ་རྣམས། རྗེ་རས་པ་ཡབ་སྲས་ཀྱི་དྲི་བ་དང་དྲི་ལན་བཅོ་བརྒྱད་པ། སྟོང་ཐུན་གསལ་སྒྲོན། རླུང་ཇོ་ཡེས་ཀྱི་ཟིན་བྲིས། དེའི་བསྡུས་དོན་དང་ལྷན་ཐབས། དབང་བཞི། བསྲེ་བ། སྦྱོར་དྲུག རིམ་ལྔ་ཕྱི་མ་འདི་ནཱ་རོས་མཛད་ཟེར་བ་འབྱུང་མར་པའི་གསུང་མགོ་ཡགས་ཀྱི་ཟིན་བྲིས་བྱས་པ་ཡིན་ཡང་ཟེར། ཕྱག་རྒྱ་བཞི་ནཱ་རོ་འགྲེལ་ཆེན་ནས་ཕྱུང་བ། ལས་རྒྱ་རྣམས་ཀྱི་ལམ་སློང་། བྱང་སེམས་ལོག་གནོན། རྩ་རླུང་གི་དེ་ཉིད་གསལ་བྱེད། གེགས་སེལ་ཡིད་བཞིན་ནོར་བུ་མར་པས་མཛད་པ། ཡོན་ཏན་ཕུན་ཚོགས། གཡོ་བ་རླུང་གི་མན་ངག གཏུམ་མོ་ལ་ཚན་པ་ལྔ། བཙུབས་ཤིང་མ། གསང་སྒྲུབ་མཻ་ཏྲི་ལགས་ཀྱི་འཁོར་ལོ་གཉིས་བཞི། གཏུམ་མོ་དགུ་སྐོར་གྱི་ལུས་གནད་མཁའ་འགྲོ་རྩེ་ལྔ། གཞུང་གི་ལྷན་ཐབས། ཆོས་དྲུག་གི་ཆིངས། གཏུམ་མོ། རྨི་ལམ་འོད་གསལ། འཕོ་བ་ལ་བཞི། བར་དོ་ལ་གཉིས། འཆི་ལྟས་བརྟག་པ། ཚེ་བསྲིང་བ་སྟེ་ཕྲ་མོ་ཉེར་དགུ། འཁོར་བ་འཇུག་ལྡོག་གླིང་གིས་མཛད་པ། སྟེང་སྒོ་ཚིགས་བཅད་མ་དང་། འོག་སྒོ་བཻཌཱུརྻའི་ཐེམ་སྐས། དེའི་ལྷན་ཐབས་གསུམ་ཕག་གྲུས་མཛད་པ། རྗེ་བཙུན་གྱི་འཕྲང་སྒྲོལ་ཞུ་ལན། སྨར་ཁྲིད་དགེ་བྲག་མ་ཀུན་དགའ་སེང་གེས་མཛད་པ་རྣམས། རྒྱལ་བ་ལོའི་ཞུ་ལན། གཏུམ་མོའི་གེགས་སེལ་ཕག་གྲུས། བསམ་མི་ཁྱབ་ཀྱི་སྒོམ་རིམ་བརྒྱད། བདུད་རྩི་འོད་ཟེར་ཅན། དེའི་བསྡུས་དོན་ཏེ། ཡི་གེ་རགས་པ་བཞི་བཅུ་དང་། ཕྲ་མོ་ཞེ་བརྒྱད་དེ་བརྒྱ་བཅུ་གྱ་བརྒྱད། རྩ་བ་བསྣན་པས་གྱ་དགུའོ། །དེ་ཐམས་ཅད་ཀྱི་རྩ་བ་ནི། བཀའ་ཡང་དག་པའི་ཚད་མ་ཞེས་བྱ་བ། དེ་ཡང་ཐིག་ལེ་སྐོར་གསུམ་གྱི་རྒྱུད་ལས། ཤིན་ཏུ་རྨད་དུ་བྱུང་བའི་རྒྱུད། ལྷ་མོ་བརྒྱད་བ་སྐུ་དང་བྲལ། ཞེས་དགྱེས་པའི་རྡོ་རྗེ་རྩ་བཤད་མཐར་ཐུག་པའི་བར་ལ་རྒྱུད་བརྒྱད་དུ་ཕྱེ་བའི་མཐའ་མར་གསུངས། དེ་དང་འདྲ་བ་ལོ་ཙཱ་བ་ཆེན་པོས་ཀྱང་རྒྱུད་ཟབ་མོར་གྲགས་པའི་དགྱེས་རྡོར་ཞུས། བསྲེ་འཕོ་གནད་ཀྱི་མཚམས་སྦྱོར་ཐོབ། ཞེས་གསུངས། རྒྱུད་སྡེ་ཐམས་ཅད་ལྟ་བའི་མིག་ཆེན་པོ་ཡིན་ཀྱང་། རྔོག་རྣམས་དགྱེས་རྡོར་གྱི་མན་ངག་ཏུ་བཞེད་པ་དེས་ཡིན། དེས་ན་ཏིལླི་པ་གསན་པའི་དོར་རྒྱུད་འདི་གསུངས་པ་མ་ཡིན། རྒྱུད་རྒྱས་པ་རྣམས་གསུངས་པའི་རྗེས་ཐོག་ཁོ་ནར་མན་ངག་འདི་གསུངས། ཨུ་རྒྱན་དུ་རྒྱ་རིམ་པ་བདུན་གྱིས་བཏབ་སྟེ་བཞུགས་པ་མཁའ་འགྲོ་མ་རྣམས་ཀྱིས་མཆེད་པ་ལས། གྲུབ་ཐོབ་བཀའ་བཞིའི་གདམས་པ་དེ་དག་བྱུང་། དེའི་དབང་གིས། རྗེ་བཙུན་ཆེན་པོས། ལར་སྙན་བརྒྱུད་ཀྱི་ཆུ་བོ་རྣམ་བཞི་ལས། གདམས་ངག་ཆེ་དགུ་སྤུས་བསྡུས་ནས། ཞེས་གསུངས་པས། བཀའ་བབས་བཞིའི་གདམས་ངག་སྔར་བྱུང་ནས་ཕྱིས་འདིར་བསྡམས་པ་ལྟ་བུ་མིན། འདི་བཀའ་བབས་བཞི་ཀའི་སྙིང་ངམ་མཆོག་འདུས་པ་ལྟ་བུར་བཞུགས་པ་ལ་དགོངས་པ་ཡིན། བཀའ་བཞི་ཡང་། བདག་གི་ཁྲིད་ཡིག་ཏུ་བཀོད་པ་ནི་གྲུབ་ཐོབ་གླིང་གི་གསུང་། ཆོས་རྗེ་མན་གསུང་བགྲོས་དེ་བཞིན་དུ་མཛད་ལ་དེ་མ་བརྟགས་པར་བཞག་པ་མིན། དེ་ལ། ཕྱག་རྡོར། བྲམ་ཟེ་ཆེན་པོ་ས་ར་ཧ། དེས་ལཱུ་ཡི་པ། དེས་དྷ་རི་ཀ་པ་དང་ཌིངྒི་པ། དེ་གཉིས་ལས་ཏེ་ལོ་པ། ཕྱག་ཆེན་གྱི་བཀའ་བབས། ཕྱག་རྡོར། བྱང་སེམས་བློ་གྲོས་རིན་ཆེན། ཀླུ་སྒྲུབ། མ་ཏཾ་གིའམ་ནཱ་ག་བོ་དྷི་མཚན་རྣམ་གྲངས། དེ་ནས་ཏིལླི་པ་སྟེ། ཕ་རྒྱུད་ཀྱི། མཁའ་འགྲོ་མ། ཌོམྦྷི་ཧེ་རུ་ཀ ཆང་ཚོང་མ་བི་ན་ས་བཛྲ། ཨུ་རྒྱན་གྱི་སློབ་དཔོན་ལ་ཝ་པ། དེས་ཏེ་ལོ་པ་སྟེ། འོད་གསལ་གྱི། སུ་མ་ཏི། ཐང་ལོ་པ། ཤིང་ལོ་པ། ཀརྞ་རི་པ། ཏིལླི་པ་ཞེས་པ་མ་རྒྱུད་ཀྱི་བཀའ་བབས་སུ་འཆད་དོ། །བཤད་བརྒྱུད་པའི་དཔེ་འགའ་ཞིག་ཏུ། བི་རུ་པ། ཌོམྦྷི་ཧེ་རུ་ཀ་ཞེས་པ་འཐད་པར་མཐོང་། མ་རྒྱུད་ཀྱི་བཀའ་བབས་འདི། རས་ཆུང་པའི་དངོས་སློབ་རྣམས་ཀྱི་གསུང་ལས་བྱུང་བས་ཚད་མར་བྱས་སྣང་སྟེ། ཕྱག་རྡོར་གྱི་བརྒྱུད་པ་གསལ་འདེབས་ཀྱི་ཚེ་འདིའི་སྡེབས་སུ་བསླན་པས། རྫོགས་རིམ་འདིའི་བརྒྱུད་པའོ་སྙམ་དགོངས་པ་འདྲའོ།། དེ་ལྟ་མིན་ན་ལོ་ཙཱ་བ་ཆེན་པོ་དཔོན་སློབ་ཀྱི་ཡི་གེ་རྣམས་སུ་འབྱུང་རིགས་པ་ལ་ཐང་ལོ་པ་སོགས་གསུམ་མ་བྱུང་། སུ་མ་ཏི་ཉིད་དང་ནག་པོ་སྤྱོད་པ་ཆེན་པོ་བགྲངས་ཏེ། ཙཱརྻ་ཀླུ་སྒྲུབ་ལ་བ་པ། མ་ཏི་སྐལ་པ་བཟང་མོ་སྟེ། ཞེས་གསུང་པས་སོ། །སྤྱིར་ཀརྞ་རི་པའི་མཚན་རྡོ་རྗེ་དྲིལ་བུར་ལའང་སྣང་ཞིང་། དེའི་བླ་མ་གོང་མར་གཞན་གཉིས་བགྲངས་པའི་སྐབས་གཞན་ལས་མ་མཐོང་བ་དང་། ནག་པོ་སྤྱོད་པ་ལའང་ཀཧྞ་ཟེར་བའང་བྱུང་ངོ་། །ཀླན་ཆུང་དར་མ་ཚུལ་ཁྲིམས་ཀྱིས་ཕྱག་རྡོར་ལོ་རྒྱུས་སུ། ཐང་ལོ་པ། དེ་ཡང་ལས་ཀྱི་རྡོ་རྗེའི་སློབ་མར་དང་། ལས་ཀྱི་རྡོ་རྗེ་ཙི་ལུ་པ་དང་། ནཱ་རོ་པའི་སློབ་མ་འདིའི་ཀརྞ་རི་པ་ཝ་ལ་ཙནྡྲའི་ཞང་པོར་ཡང་བྱས་སུ་བྱུང་བས་སོ། །དེས་ན་དྷ་རིཀ་པ། རྡོ་རྗེ་དྲིལ་བུ་པ། ནག་པོ་སྤྱོད་པ་གསུམ་ཀར་ཏིལླི་པས་གསན་པ་དང་། བདེ་མཆོག་ལོ་དྲིལ་ནག་གསུམ་གྱི་དེ་དག་གི་བར་དུ་བླ་མ་འགའ་རེ་ཡོད་ཅིང་། ལུ་ཡི་པ་དང་ས་ར་ཧ་བར་དུའང་ཤ་ཝ་རི་བཅུག ཏིལླི་པས་ནག་པོ་སྤྱོད་པའི་སློབ་མ་རྣམ་རྒྱལ་ཞབས་ལ་གསན་པ་སོགས་བྱུང་བ་འགལ་བར་མི་སེམས་ཏེ། གྲུབ་ཐོབ་དེ་དག་འཇའ་ལུས་ཀྱིས་བཞུགས། ཚེ་འཕོས་པའི་ཚུལ་མ་བསྟན་པས་སོ། །སུ་མ་ཏི་ཡང་ལོ་རྒྱུས་ནས་སངས་རྒྱས་དངོས་ཀྱི་སློབ་མར་བཤད་པ་ཡང་། ཨུ་རྒྱན་གྱི་རྒྱལ་མོ་རོལ་བ་མོ་སྟེ། འདི་ས་ར་ཧའི་ཀྱང་བླ་མར་གྱུར། དེས་ན་ཡུལ་དབུས་སུ་ཕྱག་རྒྱ་ཆེན་པོའི་དངོས་གྲུབ་རྡོ་རྗེ་སེམས་དཔའི་གསེབ་ལམ་གྱི་སྒོ་ནས་བརྙེས་པའི་ཚུལ་ཀུན་ལ་ཐུན་མོང་དུ་གྲགས་པའི་ཐོག་མ་ནི་བྲམ་ཟེ་ཆེན་པོ་ས་ར་ཧའོ། །དེའི་སློབ་མ་ཀླུ་སྒྲུབ་སྙིང་པོ་ཡང་ཏིལླི་པའི་བླ་མ། དེའི་སྲས་འཕགས་པ་ལྷ། ཟླ་གྲགས། ཤ་ཝ་རིའང་ངོ་། །དཔྱད་ན་དེ་ལྟར་གྲུབ་ཀྱང་། གོང་མ་རྣམས་ཀྱི་ལོ་རྒྱུས་ལ་ཆེད་དུ་དོ་གལ་མ་མཛད་པ་ཡིན་ནོ། །མཁས་པ་བུ་སྟོན་ལྟ་བུའི་དཔྱད་པའི་ཡི་གེར་ཡང་། ཇོ་བོའི་བླ་མ་ལ་ཌོམྦྷི་ཧེ་རུ་ཀ་ཞེས་མཛད་སྣང་བ་བཞིན་ནོ། །དོན་འདིའི་བརྒྱུད་པ། དེ་ལ་མ་ལྟོས་ཏེ། རྡོ་རྗེ་འཆང་དང་ཕྱག་ན་རྡོ་རྗེ་གཉིས་ཀ་ལ་སློབ་དཔོན་ཏིལླི་པས་གཞུང་ཡོངས་སུ་རྫོགས་པ་གསན་པ་ཡིན་ལ། བཀའ་བབས་རྣམས་ལ་ཆ་ཤས་ཙམ་རེ་ལས་འདེད་རྒྱུ་མི་སྣང་བས་སོ། །དེས་ན། རྡོ་རྗེ་འཆང་། ཕྱག་ན་རྡོ་རྗེ། སློབ་དཔོན་ཏིལླི་པ། མཁས་པ་ནཱ་རོ་པ་⁽1763⁾ཛྙཱ་ན་སིདྡྷི་ཆེན་པོ། མར་པ་ལོ་ཙཱ་བ་ཆོས་ཀྱི་བློ་གྲོས། རྗེ་བཙུན་མི་ལ་བཞད་པའི་རྡོ་རྗེའམ། རྡོ་རྗེ་རྒྱལ་མཚན། དེས་རས་ཆུང་རྡོ་རྗེ་གྲགས་པ་དང་། དཔལ་ཟླ་འོད་གཞོན་ནུ། རས་ཆུང་པས་ཙའི་རྒྱལ་⁽1763⁾པྲཛྙཱ་བྷ་དྲ་བ་ལོ་དང་། ལ་སྟོད་བཅུང་ཉེའུ་ཁར་གྱི་དམ་པ་སུམ་པ་གཉིས་ལ། དེའི་ནང་ནས་སུམ་པས་རྗེ་རས་ཆུང་པ་མཇལ་ནས་མཁའ་སྤྱོད་དུ་མ་བྱོན་བར་རིམ་གྲོ་བ་འབའ་ཞིག་⁽1763⁾བསོད་ནམས་རིན་ཆེན་མཛད་པས་གདམས་ངག་འདི་ཚར་དྲུག་ཅུ་རྩ་བཞི་གསན་ཤིན་ཏུ་གདམས་ངག་ལ་འདྲིས། གྲུབ་ཐོབ་གླིང་གིས་རས་ཆུང་པའི་སྙན་པ་གསན་ཏེ་ཆེད་གཏད་དུ་གཏད་དེ་བྱོན་པ་དབུས་སུ་རས་ཆུང་པ་མཁའ་སྤྱོད་དུ་བྱོན་པ་གསན། ཐུགས་ངལ་བས་ཁྱུང་ཚང་བ་དང་མཇལ། གདམས་ངག་འགའ་གསན། དེར་འགའ་ཞིག་གིས་རས་ཆུང་པ་དང་མ་མཇལ་ཟེར་གླེང་བརྗོད་ཅུང་ཟད་བྱུང་བས། མ་མོས་པ་ཞིག་བྱུང་བ་ལ་བཤགས་ཀྱང་། ཕྱིས་དྲོད་སྐྱེ་བ་ལ་གནོད་པར་བྱུང་གསུང་དེ་ནས་རྗེ་རས་ཆུང་བའི་གདན་སར་རྐང་གཏད་དེ་བྱོན། རྗེ་ལོ་སུམ་རྣམ་གཉིས་ཚོགས་པ་ལྷན་ཅིག་སྐྱོང་བ་དང་འགྲིག་ནས་ཞབས་ལ་གཏུགས། གདམས་ངག་བུམ་པ་གང་འབྱོར་གསན། རྗེ་ཟླ་འོད་གཞོན་ནུ་ལ་དཔལ་ཕག་མོ་གྲུ་པ་རྡོ་རྗེ་རྒྱལ་པོས་གསན། དེས་རས་ཆུང་པའི་སློབ་མ་བུར་སྒོམ་ལའང་གསན། ཕག་གྲུ་ལ་གྲུབ་ཐོབ་ཆེན་པོ་གླིང་གིས་གསན་པ་ཡིན་ནོ། །འདིས་སྒོམ་པ་ཆོས་གྲགས་སྔར་སྟོན་པ་ཡང་དག་དཔལ་ཞེས་པ། མཁའ་འགྲོ་མ་བཙུན་ཆུང་མའི་མིང་པོ་རས་ཆུང་པའི་དངོས་སློབ་དེ་ལའང་གསན་པས། ལོ་གསུམ་སྒོམ་པ་རྣམས་ལ་དཔལ་ལྡན་སྐུ་མཆེད་རྣམ་གསུམ་དུ་གྲགས་སོ། །གྲུབ་ཐོབ་ཆེན་པོ་དེ་ལ། མཚན་ལྷ་དང་བཅས་པའི་སྐྱེ་དགུས་གསོལ་བ་གཙང་པ་རྒྱ་རས་དཔལ་ནཱ་རོ་པར་སློབ་དཔོན་པདྨ་དང་ཞང་གཡུ་བྲག་པ་གྲུབ་ཐོབ་གླིང་ལ་སོགས་པས་ཐག་བཅད་⁽1763⁾ཡེ་ཤེས་རྡོ་རྗེ་པ། སྤྱན་རས་གཟིགས་དབང་ཕྱུག་གི་ཐུགས་རྗེའི་རོལ་མོ་ཆོས་རྗེས་གསན། དེ་ལ་སངས་རྒྱས་དབོན་མཚན་དངོས་དར་མ་སེང་གེ དེ་ཉིད་ཀྱིས་དབོན་གཞོན་ནུ་སེང་གེ དེས་ཉི་མ་སེང་གེ དེ་ཁུ་དབོན་གཉིས་ལ། དེ་ཉིད་ཀྱི་དབོན་རྒྱལ་སྲས་སེང་གེ་ཤེས་རབ། འདིས་རྒོད་ཚང་པའི་གདན་ས་མཛད་པས་རྡོ་རྗེ་གླིང་པ་འམ་རྒྱལ་སྲས་བྱང་གླིང་པ་ཟེར། དཔང་ལོ་ཙཱ་བ་སོགས་མཁས་པ་མང་པོ་སློབ་མར་བྱུང་། ར་ལུང་གི་ཁྲི་མ་བཟུང་། དེས་དབོན་སེང་གེ་རིན་ཆེན། སྤོས་སྐྱ་པའང་ཟེར། དེས་སེང་གེ་རྒྱལ་པོ། འདི་ཧོར་རྒྱལ་པོ་ཡི་སུན་ཐེ་མུར་གྱིས་བླ་མར་གཟུང་བས་གདན་ས་ལ་མཆོད་རྫས་རླབས་ཆེན་པོ་འབྱོར་བས་དྲིན་ཅན་ཚེས་བཅུ་གསུམ་ལ་གཤེགས་པའི་དྲིན་ཅན་བཅུ་གསུམ་པ་ཟེར། དེས་ཀུན་དགའ་སེང་གེ མཁྱེན་རབས་ཕུལ་དུ་ཕྱིན། ས་སྐྱ་བླ་མ་རིན་ཆེན་སྒང་པས་འཇམ་དབྱངས་སུ་བསྔགས་པས་འཇམ་དབྱངས་ཀུན་དགའ་སེང་གེ ཆོས་རྗེ་ཉིད་ཀྱིས་སྤྲུལ་སྐུར་གྲགས། དེས་བློ་གྲོས་སེང་གེ་ཡུམ་གྱི་ལྷུམས་སུ་ཞུགས་པ་ཙམ་ལ་གཤེགས་པས་བར་དུ་གདན་སའི་མཁན་པོ་རྡོ་རྗེ་རིན་ཆེན། ཁྲིད་བརྒྱུད་པ་དང་དབང་ལག་ལེན་ཤས་ཆེ་བ་ལ། བླ་ཆེན་བསམ་རྒྱལ་ཁ་ཆེ་བ་འཇུག་དགོས་བྱུང་བའི་འདིར་དང་པོ། བློ་གྲོས་སེང་⁽1763⁾ཀུན་དགའ་སེང་གེ་རང་གི་སྤྲུལ་པར་ཡང་གྲགས་གེ ཤེས་རབ་སེང་གེ་ཆོས་རྗེ་ཉིད་ཀྱི་དབོན་བརྒྱུད། སེང་གེའི་མཚན་དགུ་འབྱུང་བར་ལུང་བསྟན་པ་འདིས་རྫོགས། ཡ་མཚན་གྱི་རྣམ་པར་ཐར་པ་ཆེས་མང་བས་སྤྲུལ་སྐུར་གྲགས་ཏེ་དགུང་ལོ་ཉེར་གཅིག་ལ་གྲོངས། དེའི་མེས་དབོན་གྱི་གཅུང་ཡེ་ཤེས་⁽1763⁾འདིས་ཡབ་དང་གཅེན་གཉིས་ཀ་ལ་གསན་རིན་ཆེན། དེའི་སྲས་ནམ་མཁའ་དཔལ་བཟང་། འདིས་དངོས་སུ་ཁྱི་ར་ལ་སོགས་པ་མཛད། རི་དྭགས་བསད་པ་གསོ། འཁོར་གསུམ་ཉི་ཟེར་ལ་བཀལ་བས་གཞན་གྱི་མི་དད་པ་བཟློག འོན་ཀྱང་མཚན་ར་སྨྱོན་དུ་ཐོགས་སོ། །དེའི་གཅུང་ཤེས་རབ་བཟང་པོ་ཡིན་ལ། དེ་ཡབ་སྲས་གསུམ་རིགས་གསུམ་མགོན་པོའི་སྤྲུལ་པར་ལུང་བསྟན་པའི་ཡབ་འཇམ་དབྱངས། གཅེན་ཕྱག་རྡོར། གཅུང་སྤྱན་རས་གཟིགས་སོ། །དེ་དག་གི་རྗེས་སུ་ཆོས་རྗེ་ཉིད་འབྱོན་དགོས་པར་གསུངས་པ་ནི། ཕྱི་མ་ལྔའི་སྐབས་གདན་ས་ཉག་ཕྲ་ཆོས་རྒྱུན་མ་ཆད་ཙམ་ལས་མེད་པས་བསྟན་པའི་འཕེལ་རྒྱས་མཛད་པའི་ཕྱིར་ཆོས་རྗེ་གཙང་པ་རྒྱ་རས་རང་སླར་གདུང་དེ་ཉིད་ལ་བྱོན་པ། རྒྱལ་བའི་དབང་པོ། ཆོས་ཀྱི་རྗེ་ཀུན་དགའ་དཔལ་འབྱོར་འཇམ་དབྱངས་དགྱེས་པའི་བཤེས་གཉེན་ཞེས་བྱ་བ་དེའོ། །དེས་ཆོས་ཀྱི་ར